Keywords

Summary



Keywords

1. Pomoc poskytovaná štátmi – Plánovaná pomoc – Preskúmanie Komisiou – Zrýchlené povoľovacie konanie upravené oznámením Komisie 92/C 213/03

(Nariadenie Rady č. 659/1999; nariadenie Komisie č. 794/2004; oznámenia Komisie 92/C 213/03 a 2004/C 115/01)

2. Pomoc poskytovaná štátmi – Plánovaná pomoc – Preskúmanie Komisiou – Zrýchlené povoľovacie konanie upravené oznámením Komisie 92/C 213/03

(Oznámenie Komisie 92/C 213/03)

3. Pomoc poskytovaná štátmi – Plánovaná pomoc – Preskúmanie Komisiou

(Nariadenie Rady č. 659/1999, článok 4 ods. 1)

4. Pomoc poskytovaná štátmi – Plánovaná pomoc – Preskúmanie Komisiou

(Nariadenie Komisie č. 70/2001)

5. Žaloba o neplatnosť – Dôvody – Žaloba proti rozhodnutiu Komisie konštatujúcemu nezlučiteľnosť štátnej pomoci so spoločným trhom

6. Pomoc poskytovaná štátmi – Plánovaná pomoc – Preskúmanie Komisiou

(Článok 88 ods. 2 ES)

Summary

1. Oznámenie Komisie z 2. júla 1992 o zrýchlenom vybavovaní programov pomoci pre malé a stredné podniky a o úpravách existujúcich programov nie je účinné iba od 30. apríla 2004, teda odo dňa uverejnenia oznámenia o obsolentných dokumentoch a nariadenia č. 794/2004, ktorým sa vykonáva nariadenie Rady (ES) č. 659/1999 ustanovujúce podrobné pravidlá na uplatňovanie článku [88 ES].

(pozri body 52, 54)

2. Aj v prípade, keď plánovaný program pomoci spĺňa všetky podmienky, ktorým v zmysle oznámenia Komisie o zrýchlenom povoľovacom konaní podlieha nárok na preskúmanie v lehote dvadsiatich pracovných dní odo dňa oznámenia, platí, že Komisia sa iba „v zásade“ zaväzuje nevznášať námietky po uplynutí tejto lehoty, a tým si úplne zachováva svoju právomoc „vyjadriť sa“.

Kritériá, ktoré musia spĺňať oznámené programy pomoci na to, aby Komisia voči nim v zásade nevzniesla námietku a vyjadrila sa v lehote 20 pracovných dní, sa musia vykladať striktne, keďže zrýchlené povoľovacie konanie je výnimočné v porovnaní so zvyčajným konaním o preskúmaní oznámenia. V prípade pochybností týkajúcich sa splnenia podmienok stanovených v oznámení je Komisia oprávnená nepoužiť zrýchlené povoľovacie konanie.

(pozri body 56, 57, 68)

3. Uplatnenie kritérií stanovených právnou úpravou, ktorá nadobudla účinnosť po oznámení predmetnej pomoci, na účely posúdenia zlučiteľnosti štátnej pomoci so spoločným trhom nevyhnutne spôsobuje, že táto právna úprava má retroaktívny účinok. V takomto prípade je totiž začiatok dosahu novej právnej úpravy nevyhnutne stanovený k dátumu predchádzajúcemu jej nadobudnutiu účinnosti, teda dátumu doručenia oznámenia zo strany Komisie. Pripustiť, že preskúmanie zlučiteľnosti pomoci by sa mohlo vykonať podľa právnej úpravy, ktorá nadobudla účinnosť až po oznámení, by znamenalo oprávniť Komisiu na to, aby určila uplatniteľnú právnu úpravu v závislosti od okamihu, ktorý si sama zvolí na vykonanie takéhoto preskúmania, čo by však bolo nielen ťažko zlučiteľné so skutočnosťou, že v článku 4 ods. 1 nariadenia č. 659/1999 ustanovujúceho podrobné pravidlá na uplatňovanie článku [88 ES] sa imperatívne stanovuje, že Komisia má pristúpiť k preskúmaniu oznámenia, „akonáhle jej bude doručené“, ale takisto s požiadavkami transparentnosti a predvídateľnosti kritérií, podľa ktorých Komisia posudzuje zlučiteľnosť pomoci a ktoré sú dôvodom existencie právnej úpravy, ktorú vydáva v oblasti štátnej pomoci.

Uplatnenie nového pravidla týkajúceho sa zlučiteľnosti štátnej pomoci na pomoc pred nadobudnutím jeho účinnosti je teda prípustné len vtedy, ak zo znenia, účelu alebo systému novej právnej úpravy, o ktorú ide, vyplýva, že sa má uplatniť retroaktívne, a ak bola riadne dodržaná legitímna dôvera dotknutých osôb.

(pozri body 102, 107, 108)

4. Komisia nemohla uplatniť nariadenie Komisie č. 70/2001 o uplatňovaní článkov 87 a 88 Zmluvy ES na štátnu pomoc malým a stredným podnikom na účely posúdenia zlučiteľnosti štátnej pomoci oznámenej pred nadobudnutím účinnosti tohto nariadenia so spoločným trhom. Na jednej strane totiž jeho znenie výslovne ani implicitne nepovoľuje podobné uplatnenie. Na druhej strane členské štáty neboli schopné predpokladať ani jeho konečné znenie ani deň nadobudnutia jeho účinnosti. Okrem toho je takéto uplatnenie v rozpore s predvídateľnosťou, ktorej zabezpečenie je cieľom zverejnenia zo strany Komisie predpisov týkajúcich sa kritérií, ktoré Komisia zamýšľa uplatniť pri príležitosti posúdenia zlučiteľnosti pomoci. Napokon uplatnenie tohto nariadenia na už oznámenú pomoc, zatiaľ čo pri pomoci vykonanej bez toho, aby bola dodržaná oznamovania povinnosť, sa posúdenie vykoná vo vzťahu k pravidlám účinným v okamihu jej vyplatenia, by mohlo členské štáty podnecovať k tomu, aby sa vyhli oznamovacej povinnosti, pretože by z toho pre nich nevyplývali väčšie riziká a sankcie než v prípade, ak by pomoc oznámili.

(pozri body 112, 116, 117, 119, 120)

5. Možnosť podať žalobu o neplatnosť proti rozhodnutiu Komisie o začatí konania vo veci formálneho zisťovania voči plánovanej štátnej pomoci nemôže mať za následok oslabenie procesných práv zainteresovaných strán v tom zmysle, že sa im bude brániť v podaní návrhu na zrušenie konečného rozhodnutia alebo v odvolávaní sa na nedostatky týkajúce sa všetkých štádií konania vedúcich k tomuto rozhodnutiu na podporu ich žaloby. Rozhodnutie začať konanie vo veci formálneho zisťovania totiž, hoci má vlastné a samostatné právne účinky, má vo vzťahu ku konečnému rozhodnutiu, ktoré s konečnou platnosťou určuje stanovisko Komisie a v ktorom sa Komisia môže opätovne vrátiť k posúdeniam vykonaným v rozhodnutí o začatí konania, prípravný charakter.

(pozri bod 127)

6. Na to, aby bolo na účely fázy predbežného preskúmania oznámenie plánovanej štátnej pomoci úplné, stačí, aby obsahovalo od začiatku alebo v nadväznosti na odpovede členského štátu na otázky, ktoré položila Komisia, informácie, ktoré Komisia potrebuje na to, aby si mohla vytvoriť prvotný názor o zlučiteľnosti oznámeného opatrenia so spoločným trhom a v prípade pochybností v tejto súvislosti rozhodnúť o začatí konania vo veci formálneho zisťovania.

(pozri body 133, 139)